Die Pos | News | Varke op vragmotor in erge vlammehel
23 February 2018 l Ronél van Jaarsveld l Views: 1178 l 28 days ago
’n Vragmotor wat 150 varke vervoer het, het op Dinsdagaand 20 Februarie aan die brandgeslaan. Talle boere en verbygangers het probeer om die varke te red, maar 25 varke het dood gebrand en nog agt moes op die toneel van kantgemaak word. Foto: Herman Steyn
Talle boere en verbygangers het geskarrel om die skreeuende varke uit die vlamme te red.
Die vragmotor met 150 varke was van Vaalwater na Piet Retief onderweg toe die remme vermoedelik vasgeslaan het. Die vragmotorbestuurder het ongeveer 10 km voor Modimolle van die pad af getrek. Die agterste bande het aan die brand geslaan en daarna die wa, het mense wat op die toneel was aan Die Pos gesê. Die vragmotor se perd kon betyds afgehaak word.
Anton Mecci, eienaar van die varke, was baie emosioneel. “Dit is die tragedie daarvan wat my onderkry. Ons behandel ons diere met menslikheid en respek en dit is verskriklik dat van die varke so ’n dood moes sterf,” het hy aan Die Pos gesê.
Volgens Barend Pienaar, een van die boere wat gehelp het, het 25 varke dood gebrand en nog agt moes op die toneel van kant gemaak word. “Daar was baie mense wat kom help het. Hulle het oral probeer om die diere uit die brandende vragmotor te kry, maar dit was donker en het sag gereën. Die arme varke was histeries en het die helpers gebyt. Dié wat ons afgelaai het, was in skok en het net daar bly staan,” het hy gesê.
Mense het met waterkarre en brandblussers opgedaag om die vlamme te probeer blus. Die brandweer was ook op die toneel.
Diegene wat gehelp het sê dit was ’n ontstellende aand omdat die varke se geskree al te veel soos dié van mense geklink het.
Die vragmotor behoort aan ’n bemarker wat die varke kom oplaai het. “Toe die vragmotor se bande begin brand het, was daar nie veel wat die mense kon doen om te keer nie,” het Mecci gesê. “Ek is dankbaar vir almal wat kom help het. Die boere se bloed loop nog dik — hulle het alles probeer om die varke te help.”